เงินสะพัดต้นปีหนุนยอดเช็คเด้งลดพันล้าน
ธปท.เผยยอดเช็คเด้งลดลง 1,020 ล้านบาท สอดคล้องกับภาวะเศรษฐกิจฟื้นตัวในช่วงต้นปี
19 มี.ค. 2554

ธปท.เผยยอดเช็คเด้งลดลง 1,020 ล้านบาท สอดคล้องกับภาวะเศรษฐกิจฟื้นตัวในช่วงต้นปี
ธนาคารแห่งประเทศไทย (ธปท.) รายงานปริมาณการใช้เช็คในระบบ ณ สิ้นเดือน ก.พ.ปีนี้ พบว่ามีเช็คเรียกเก็บรวมทั้งสิ้น 5.87 ล้านฉบับ ลดลง 3.29 หมื่นฉบับ หรือ 5.30% จากเดือนก่อนหน้าที่มี 6.21 ล้านฉบับ มีมูลค่ารวมทั้งสิ้น 2.68 ล้านล้านบาท ลดลง 2.91 แสนล้านบาท หรือ 9.79% จากเดือนก่อนหน้าที่มี 2.97 ล้านล้านบาท 
ในจำนวนเรียกเก็บทั้งหมด มีเช็คคืนไม่มีเงิน หรือเช็คเด้ง อยู่จำนวน 5.97 หมื่นฉบับ ลดลง 5,477 ฉบับ หรือ 8.39% จากเดือนก่อนหน้าที่มีเช็คเด้ง 6.53 หมื่นฉบับ มีมูลค่าเช็คเด้งรวม 6,580 ล้านบาท ลดลง 1,020 ล้านบาท หรือ 13.42% จากเดือนก่อนหน้าที่มีเช็คเด้ง 7,600 ล้านบาท 
ทั้งนี้ แบ่งเป็นเช็คในส่วนของศูนย์กรุงเทพฯ และปริมณฑล มีเช็คเรียกเก็บรวม 4.18 ล้านฉบับ มูลค่า 2.37 ล้านล้านบาท ในจำนวนนี้มีเช็คเด้ง 3.85 หมื่นฉบับ มีมูลค่าเช็คเด้ง 4,830 ล้านบาท
ศูนย์เช็คในเขตภูมิภาคมีเช็คเรียกเก็บรวม 1.16 ล้านฉบับ มูลค่ารวม 2.73 แสนล้านบาท มีเช็คเด้ง 8,910 ฉบับ มีมูลค่าเช็คเด้ง 950 ล้านบาท และศูนย์หักเช็คข้ามเขตผ่านระบบของ ธปท. มีเช็คเรียกเก็บรวม 5.24 แสนฉบับ มีมูลค่า 3.32 หมื่นล้านบาท มีเช็คเด้ง 1.23 หมื่นฉบับ มีมูลค่าเช็คเด้ง 800 ล้านบาท 
แหล่งข่าวจากสายระบบชำระเงิน ธปท. กล่าวว่า การลดลงของเช็คเด้งในช่วงต้นปี น่าจะเป็นผลจากการฟื้นตัวของเศรษฐกิจที่ส่งผลดีต่อระบบการจ่ายเช็ค เนื่องจากสภาพคล่องในระบบช่วงต้นปีมีสูงตามภาวะการจับจ่ายใช้สอยที่เพิ่มมากขึ้น สิ่งที่ ธปท.เป็นห่วง คือ ผลกระทบจากราคาสินค้าที่สูงขึ้นและต้นทุนวัตถุดิบที่สูงขึ้น ซึ่งอาจกระทบต่อผู้ประกอบการทั้งฝ่ายสั่งจ่ายเช็คและผู้รับเช็คว่าจะมีผลกระทบต่อการใช้เช็คอย่างไรหรือไม่